KIRJALLINEN KYSYMYS E-3076/00

esittäjä(t): Raffaele Costa (PPE-DE) komissiolle

(2. lokakuuta 2000)

Aihe: Yhteisön tuet maidontuotantoon tarkoitetun nautakarjan kasvattajille

- Euroopan unioni myöntää asetuksen (EY) N:o 1257/1999(1) nojalla taloudellista tukea 190 000 Italian liiraa laidunmaana käytettyä hehtaaria kohti sellaisille kasvattajille, jotka pitävät eläimiä navetan sijasta laitumella vähintään 180 päivää vuodessa.

- Eräät nautarodut, kuten piemontelainen rotu, on vähitellen korvattu muilla maidon suurtuotantoa varten kasvatettavilla roduilla (friisiläinen ja laikullinen rotu).

- Kyseiset rodut sopeutuvat kuitenkin huonosti laiduntamiseen lämpimässä ja etenkin Etelä-Euroopan maissa, joissa päivät ovat kesällä pitkiä ja painostavia.

- Asetuksen säännökset sopivat sen sijaan hyvin Pohjois-Euroopan maihin (esimerkiksi Ranska, Hollanti, Belgia ja Saksa), joissa nautakarja voi ilmasto- ja ympäristöolojen ansiosta laiduntaa ulkona.

- Eräissä ehdotuksissa tämän epätasapainon ratkaisemiseksi pyydetään yhteisön säännösten muuttamista siten, että kaikkien jäsenvaltioiden karjankasvattajat voisivat saada tukia, myös silloin kun eläinten ruokintaan tarkoitettu heinä on niitetty ja viety navettaan.

- Maidon ja maitotuotteiden laadun parantaminen edellyttää, että karjaa ruokitaan yhä enemmän heinällä.

- Näin ollen vaatimus pitää karja laitumella vähintään 180 päivää vuodessa on pakottamista, joka voi johtaa jopa petosyrityksiin.

Miten komissio aikoo arvioida mainittuja ehdotuksia ja mihin toimiin se aikoo ryhtyä, jotta kaikki yhteisön karjankasvattajat voivat yhtälailla saada edellä mainitun asetuksen nojalla myönnettäviä yhteisön tukia, joilla taataan laidunten säilyminen ja laadultaan paremmat maitotuotteet?

(1) EYVL L 160, 26.6.1999, s. 80.

Franz Fischlerin komission puolesta antama vastaus

(6. marraskuuta 2000)

Komissio pitää välttämättömänä täsmentää Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999(1) mukaisesti, että tukea ei myönnetä, jos tavoitteena on maidontuotannon tai lypsykarjan kasvattajien tukeminen.

Sen sijaan saman asetuksen ja erityisesti sen 2224 artiklassa tarkoitettujen maatalouden ympäristötoimenpiteiden mukaan säädetään tuesta, jota myönnetään viljelijöille, jotka tekevät vähintään viisi vuotta kestäviä sitoumuksia toteuttaakseen ympäristön suojeluun ja luonnon säilyttämiseen tähtääviä tuotantomenetelmiä. Viljelijälle maatalouden ympäristösitoumukseen liittyvää tukea maksetaan vastineeksi tehdyistä maatalouden ympäristöpalveluksista tulonmenetysten ja näistä sitoumuksista aiheutuvien lisäkustannusten perusteella.

Maatalouden ympäristötuki on tarkoitettu kannustamaan erityisesti laajaperäisten laidunmaiden hoitoon. Tässä yhteydessä eräissä jäsenvaltioiden laatimissa ja komission hyväksymissä maaseudun kehittämisohjelmissa myönnetään maatalouden ympäristöpalkkioita alppilaidunten säilyttämiseen. Tässä perinteisessä kasvatusmenetelmässä karjaa (nautoja, lampaita ja hevoseläimiä) pidetään vuoristolaitumilla toimenpiteen soveltamisalueen mukaan suuresti vaihtelevan laidunkauden (80:stä 180:een päivään) ajan ja paikallisten olosuhteiden mukaisesti. Tätä hyvin laajaperäistä käytäntöä pidetään yksimielisesti välttämättömänä vuoristoalueiden, jotka ovat ympäristön kannalta hyvin herkkiä ekosysteemejä, ympäristön tasapainon säilyttämiselle. Alppilaidunten säilyttäminen aiheuttaa lisäkustannuksia viljelijöille ja tämän vuoksi tätä toimintaa tuetaan palkkiolla, joka vaihtelee suuresti alueen, jolla toimenpidettä sovelletaan, ja paikallisten olosuhteiden mukaan.

On syytä tarkentaa, että edellä kuvailtu tuki ei ole millään tavalla naudanliha-alan tuotantotukea eikä suoraa tukea, joista on säädetty kyseisessä yhteisessä markkinajärjestelyssä.

Edellä esitetyn perusteella komissio ei katso aiheelliseksi muuttaa voimassa olevaa lainsäädäntöä arvoisan parlamentin jäsenen kysymyksessä esitettyjen väitteiden huomioon ottamiseksi.

(1) EYVL L 160, 26.6.1999.